DBLIVE | 17 August 2016 | Today's History
Channel: DB Live
Date: 2016-08-17

1978 में तीन अमरीकियों ने हॉट एयर बैलून से अटलांटिक महासागर को पार किया था। बेन अबरूज़ो, लैरी न्यूमैन और मैक्स एंडरसन को अटलांटिक महासागर पार करने में छह दिन का समय लगा था। छह दिन बाद बैलून ने फ़्रांस की राजधानी पेरिस में लैंडिग की। अटलांटिक महासागर को पार करने का यह इन तीनों का दूसरा प्रयास था, एक वर्ष पहले इन तीनों ने कोशिश की थी, लेकिन अटलांटिक महासागर पार करने में नाकाम रहे।

1982 में मशहूर साहित्यकार फ़ादर कामिल बुल्के का निधन हुआ था। 'यूवेन विश्वविद्यालय' से अभियांत्रिकी की शिक्षा पूरी करने के बाद यह 1935 में भारत आए। सबसे पहले इन्होंने भारत का भ्रमण किया और भारत की संस्कृति का अच्छे से अध्ययन किया। कुछ समय के लिए बुल्के दार्जिलिंग में भी रहे और उसके बाद रांची और झारखंड के गुमला ज़िले के 'इग्नासियस विद्यालय' में गणित का अध्यापन करने लगे। यहीं इन्होंने भारतीय भाषाएं सीखनी शुरू कीं और उनके मन में हिन्दी भाषा सीखने की ललक पैदा हुई। रामकथा उत्पत्ति और विकास, अंग्रेज़ी-हिन्दी शब्दकोश, मुक्तिदाता, नया विधान, हिन्दी-अंग्रेजी लघुकोश, बाइबिल का हिन्दी अनुवाद आदि इनकी प्रमुख रचनाएं हैं। 1974 में फादर कामिल को पद्म भूषण सम्मान से नवाज़ा गया।

 
1987 में हिटलर के क़रीबी रूडोल्फ़ हेस का निधन हुआ था। पश्चिमी बर्लिन के स्पैनडाउ जेल में 93 वर्षीय हेस का शव पाया गया था। 1920 में हेस नाज़ी पार्टी में शामिल होने वाले पहले व्यक्ति थे। दूसरे विश्व युद्ध के दौरान हेस ने हिटलर का हर संभव साथ दिया। 1946 में इन्हें गिरफ्तार कर लिया गया। न्यूरेमबर्ग युद्ध अपराध मुक़दमे के बाद हेस के साथ कई साथियों को जेल में बंद किया गया था। उनके कई साथियों को रिहा कर दिया गया, लेकिन उन्हें रिहाई नहीं मिली। इस जेल पर अमेरिका और जर्मनी के अलावा सोवियत संघ का भी नियंत्रण था, जो हेस की रिहाई के लिए राज़ी नहीं था।

1999 में तुर्की में भूकंप आया था। इस भूकंप की तीव्रता रिक्टर स्केल पर 6.7 दर्ज की गई थी। तुर्की के औद्योगिक शहर इज़मित में तड़के आए इस भूकंप ने बड़े पैमाने पर तबाही मचाई। इस भूकंप में क़रीब एक हज़ार से ज़्यादा लोगों की जान गई थी। भूकंप की विनाशलीला में इज़मित ज़िला पूरी तरह तबाह हो गया। इज़मित से 80 किलोमीटर दूर इस्तांबुल में भी इस भूकंप का असर देखा गया।  इस्तांबुल की कई इमारतें ढह गई थीं।